2007O0002 — RO — 11.04.2011 — 004.001

Acest document reprezintă un instrument de documentare, iar instituţiile nu îşi asumă responsabilitatea pentru conţinutul său.

►B ORIENTAREA BĂNCII CENTRALE EUROPENE din 26 aprilie 2007 privind sistemul transeuropean automat de transfer rapid cu decontare pe bază brută în timp real (TARGET2) (BCE/2007/2) (2007/600/CE) (JO L 237, 8.9.2007, p.1)

Astfel cum a fost modificat prin:









▼B

ORIENTAREA BĂNCII CENTRALE EUROPENE

din 26 aprilie 2007

privind sistemul transeuropean automat de transfer rapid cu decontare pe bază brută în timp real (TARGET2)

(BCE/2007/2)

(2007/600/CE)







CONSILIUL GUVERNATORILOR BĂNCII CENTRALE EUROPENE, având în vedere Tratatul de instituire a Comunității Europene, în special articolul 105 alineatul (2) prima și a patra liniuță, având în vedere Statutul Sistemului European al Băncilor Centrale și al Băncii Centrale Europene, în special articolul 3.1 și articolele 17, 18 și 22, întrucât: (1) Sistemul transeuropean automat de transfer rapid cu decontare pe bază brută în timp real (TARGET) actual are o structură descentralizată, conexând sistemele naționale cu decontare pe bază brută în timp real (RTGS) și mecanismul de plăți al BCE (EPM). Orientarea BCE/2005/16 din 30 decembrie 2005 privind sistemul transeuropean automat de transfer rapid cu decontare pe bază brută în timp real („TARGET”) ( 1 ) este principalul instrument juridic care guvernează TARGET. (2) Începând cu 19 noiembrie 2007, TARGET va fi înlocuit de TARGET2, caracterizat printr-o platformă tehnică unică, denumită platformă comună unică (SSP). Deși TARGET2, la fel ca și TARGET, va fi structurat din punct de vedere juridic ca o multitudine de sisteme de plăți, Consiliul guvernatorilor a decis ca regulile sistemelor componente ale TARGET2 să fie armonizate în cea mai mare măsură posibilă, cu anumite derogări în cazul constrângerilor impuse de dreptul intern. (3) Există trei niveluri distincte de guvernanță, atât pentru faza de înființare, cât și pentru faza operațională a TARGET2. Nivelul 1 (Consiliul guvernatorilor) are competență finală în privința TARGET2 și salvgardează rolul său public. Nivelul 2 (băncile centrale ale Eurosistemului) are competență subsidiară în privința TARGET2, în timp ce nivelul 3 (băncile centrale furnizoare ale SSP) construiește și operează SSP în beneficiul Eurosistemului. (4) Banca Centrală Europeană (BCE), acționând pe seama Eurosistemului, va încheia cu furnizorul de servicii de rețea desemnat de Consiliul guvernatorilor un acord-cadru, precum și un acord de confidențialitate și nedivulgare, care prevede elementele principale în legătură cu furnizarea rețelei către participanți, inclusiv comisionarea. (5) Ca și în cazul TARGET, înființarea TARGET2 este esențială pentru îndeplinirea unora din misiunile de bază ale Eurosistemului, și anume punerea în aplicare a politicii monetare a Comunității și promovarea bunei funcționări a sistemelor de plăți. (6) Migrarea de la sistemele RTGS naționale la SSP va avea loc în etape și, ca urmare, Orientarea BCE/2005/16 se va aplica în continuare acestor sisteme până la finalizarea migrării băncilor centrale aferente la SSP. Pentru a satisface cererile de compensație în cazul în care apare o disfuncționalitate tehnică înainte de finalizarea migrării la SSP, este necesară efectuarea unor modificări minore în Orientarea BCE/2005/16, întrucât: ADOPTĂ PREZENTA ORIENTARE:







SECȚIUNEA I

DISPOZIȚII GENERALE

Articolul 1

Obiect și domeniu de aplicare

▼M3

(1) TARGET2 asigură decontarea pe bază brută în timp real a plăților în euro, în banii băncii centrale. Este înființat și funcționează pe baza SSP, prin intermediul căreia toate ordinele de plată sunt inițiate și procesate și prin care, în final, sunt primite plăți prin aceleași metode tehnice.

▼B

(2) TARGET2 este structurat din punct de vedere juridic ca o multitudine de sisteme RTGS.

Articolul 2

Definiții

În sensul prezentei orientări:

— „bănci centrale furnizoare ale SSP” (SSP-providing CBs) înseamnă Deutsche Bundesbank, Banque de France și Banca d’Italia în calitatea lor de bănci centrale naționale care construiesc și operează SSP în beneficiul Eurosistemului;

— „platformă comună unică (SSP)” [Single Shared Platform (SSP)] înseamnă infrastructura platformei tehnice unice pusă la dispoziție de băncile centrale furnizoare ale SSP;

— „sistem component al TARGET2” (TARGET2 component system) înseamnă oricare dintre sistemele RTGS ale băncilor centrale ale Eurosistemului, care fac parte din TARGET2;

▼M3

— „BCN participantă” (participating NCB) înseamnă banca centrală națională (BCN) a unui stat membru a cărui monedă este euro;

▼B

— „Eurosistem” (Eurosystem) înseamnă BCE și băncile centrale naționale participante;

— „bancă centrală a Eurosistemului” (Eurosystem CB) înseamnă BCE sau o bancă centrală națională participantă;

— „furnizor de servicii de rețea” (network service provider) înseamnă furnizorul de conexiuni computerizate la rețea cu scopul de a iniția mesaje de plată în TARGET2;

— „participant” (sau „participant direct”) [participant (or direct participant)] înseamnă o entitate care are deschis cel puțin un cont PM la o bancă centrală a Eurosistemului;

— „modul de plăți (PM)” [Payments Module (PM)] înseamnă un modul al SSP în care plățile participanților la TARGET2 sunt decontate în conturile PM;

— „cont PM” (PM account) înseamnă un cont deschis de un participant la TARGET2 în PM, la o bancă centrală a Eurosistemului, cont care este necesar acestui participant la TARGET2 pentru: — (a) a iniția ordine de plată sau a primi plăți prin intermediul TARGET2; și (b) a deconta astfel de plăți la o astfel de bancă centrală a Eurosistemului;

— „stat membru neparticipant” (non-participating Member State) înseamnă un stat membru care nu a adoptat moneda euro;

— „bancă centrală conectată” (connected CB) înseamnă o bancă centrală națională, alta decât o bancă centrală națională participantă, care este conectată la TARGET2 în temeiul unui acord specific;

▼M3

— „cod de identificare a entității (BIC)” [Business Identifier Code (BIC)] înseamnă un cod, astfel cum este acesta definit de standardul ISO nr. 9362;

▼B

— „participant indirect” (indirect participant) înseamnă o instituție de credit stabilită în Spațiul Economic European (SEE), care a încheiat un acord cu un participant direct pentru inițierea de ordine de plată și primirea de plăți prin intermediul contului PM al acelui participant direct și care a fost recunoscut ca participant indirect de un sistem component al TARGET2;

▼M3

— „titular de BIC adresabil” (addressable BIC holder) înseamnă o entitate care: (a) deține un cod de identificare a entității (BIC); (b) nu este recunoscut ca participant indirect; și (c) este un corespondent sau un client al unui participant direct sau o sucursală a unui participant direct sau indirect și poate iniția ordine de plată către și primi plăți dintr-un sistem component al TARGET2, prin intermediul participantului direct;

▼B

— „zi de operare” (business day) înseamnă orice zi în care TARGET2 este deschis pentru decontarea ordinelor de plată, așa cum se precizează în apendicele V din anexa II;

— „credit pe parcursul zilei” (intraday credit) înseamnă credit acordat pe o perioadă mai scurtă de o zi de operare;

▼M2

— „sistem auxiliar” [ancillary system (AS)] înseamnă un sistem administrat de o entitate stabilită în SEE care este supravegheată și/sau monitorizată de o autoritate competentă și care respectă cerințele privind supravegherea pentru localizarea infrastructurilor care oferă servicii în euro, așa cum sunt acestea modificate din când în când și publicate pe site-ul BCE ( 2 ), în care sunt transmise reciproc și/sau compensate plăți și/sau instrumente financiare, iar obligațiile monetare rezultate sunt decontate în TARGET2 în conformitate cu prezenta orientare și cu aranjamentul bilateral dintre sistemul auxiliar și banca centrală a Eurosistemului aferentă;

▼B

— „perioadă de tranziție” (transition period) înseamnă, în privința fiecărei bănci centrale a Eurosistemului, perioada de patru ani începând din momentul în care banca centrală a Eurosistemului migrează la SSP;

— „cont local” (Home Account) înseamnă un cont deschis în afara PM de către o bancă centrală națională participantă pentru o entitate care este eligibilă să devină participant indirect;

— „interfața sistemului auxiliar (ASI)” [Ancillary System Interface (ASI)] înseamnă dispozitivul tehnic care permite unui sistem auxiliar să utilizeze o serie de servicii speciale, predefinite, pentru inițierea și decontarea instrucțiunilor de plată ale sistemului auxiliar; poate fi folosită, de asemenea, de către o bancă centrală națională participantă pentru decontarea operațiunilor cu numerar rezultate din depunerea sau retragerea de numerar;

— „interfața participantului (PI)” [Participant Interface (PI)] înseamnă dispozitivul tehnic care permite participanților direcți să inițieze și să deconteze ordine de plată prin intermediul serviciilor oferite în PM;

— „servicii TARGET2 principale” (core TARGET2 services) înseamnă procesarea ordinelor de plată în sistemele componente ale TARGET2, decontarea tranzacțiilor aferente sistemelor auxiliare și funcționalități de cumulare (pooling) a lichidității;

▼M3

— „acces prin intermediul internetului” înseamnă că participantul a optat pentru un cont PM care poate fi accesat numai prin intermediul internetului și că participantul transmite către TARGET2 mesaje de plată sau de control prin intermediul internetului;

— „autorități de certificare” înseamnă una sau mai multe BCN desemnate ca atare de Consiliul guvernatorilor pentru ca, în numele Eurosistemului, să elibereze, să administreze, să revoce sau să reînnoiască certificatele electronice;

— „certificate electronice” sau „certificate” înseamnă un fișier în format electronic, emis de autoritățile de certificare, care stabilește legătura dintre o cheie publică și o identitate și care este folosit în următoarele scopuri: pentru a verifica dacă o cheie publică aparține unei persoane fizice, pentru a stabili autenticitatea deținătorului, pentru a verifica o semnătură a acestei persoane sau pentru a cripta un mesaj adresat acestei persoane. Certificatele sunt păstrate pe un suport fizic, cum ar fi un smart card sau un dispozitiv portabil de stocare de tip USB (USB stick), iar trimiterile la certificate privesc și aceste suporturi fizice. Certificatele constituie instrumente esențiale în cadrul procesului de verificare a autenticității participanților care accesează TARGET2 prin intermediul internetului și transmit mesaje de plată sau de control;

— „deținător al certificatului” înseamnă o persoană fizică, numită, identificată și desemnată de un participant la TARGET2 ca fiind autorizată să aibă acces prin intermediul internetului la contul participantului în TARGET2. Solicitările acestora de eliberare a unor certificate sunt verificate de BCN a participantului și transmise autorităților de certificare, care, la rândul lor, emit certificatele care stabilesc legătura dintre cheia publică și datele de identificare a participantului respectiv;

— „Condițiile armonizate” înseamnă condițiile care sunt prevăzute la anexele II și V.

▼B

Articolul 3

Sistemele componente ale TARGET2

(1) Fiecare bancă centrală a Eurosistemului operează propriul sistem component al TARGET2.

(2) Fiecare sistem component al TARGET2 este un sistem desemnat ca atare în conformitate cu legislația națională în vigoare care transpune Directiva 98/26/CE a Parlamentului European și a Consiliului din 19 mai 1998 privind caracterul definitiv al decontării în sistemele de plăți și de decontare a titlurilor de valoare ( 3 ).

(3) Denumirile sistemelor componente ale TARGET2 includ doar „TARGET2” și denumirea sau abrevierea denumirii respectivei bănci centrale a Eurosistemului sau a statului membru al băncii centrale a Eurosistemului în cauză. Sistemul BCE component al TARGET2 este denumit TARGET2-ECB.

Articolul 4

Conectarea băncilor centrale naționale ale statelor membre neparticipante

Băncile centrale naționale ale statelor membre neparticipante se pot conecta la TARGET2 numai dacă încheie un acord cu băncile centrale ale Eurosistemului. Un astfel de acord trebuie să menționeze că băncile centrale conectate vor respecta prevederile prezentei orientări, sub rezerva oricăror mențiuni pertinente sau modificări stabilite de comun acord.







SECȚIUNEA II

GUVERNANȚĂ

Articolul 5

Nivelurile de guvernanță

(1) Fără a aduce atingere prevederilor articolului 8 din statut, administrarea TARGET2 se bazează pe un sistem de guvernanță pe trei niveluri. Misiunile atribuite Consiliului guvernatorilor (nivelul 1), băncilor centrale ale Eurosistemului (nivelul 2) și băncilor centrale furnizoare ale SSP (nivelul 3) sunt stipulate în anexa I.

(2) Consiliul guvernatorilor este responsabil cu direcția, administrarea și controlul TARGET2. Misiunile atribuite nivelului 1 sunt de competența exclusivă a Consiliului guvernatorilor. Comitetul pentru sistemele de plăți și de decontare (Payment and Settlement Systems Committee/PSSC) al SEBC asistă Consiliul guvernatorilor în calitate de organ consultativ în toate problemele referitoare la TARGET2.

(3) În conformitate cu prevederile articolului 12.1 paragraful al treilea din statut, băncile centrale ale Eurosistemului sunt responsabile cu misiunile atribuite nivelului 2, în limitele cadrului general definit de Consiliul guvernatorilor. Pe lângă rolul său consultativ, PSSC asigură îndeplinirea misiunilor atribuite nivelului 2. În privința aspectelor aferente nivelului 2, băncile centrale conectate participă fără drept de vot. Băncile centrale naționale ale statelor membre care nu sunt nici bănci centrale ale Eurosistemului, nici bănci centrale conectate vor avea statut de observator numai la nivelul 2.

(4) Băncile centrale ale Eurosistemului se organizează prin încheierea unor acorduri corespunzătoare. În contextul acestor acorduri, luarea deciziilor se bazează pe o majoritate simplă, iar fiecare bancă centrală a Eurosistemului are un singur vot.

(5) În conformitate cu prevederile articolului 12.1 paragraful al treilea din statut, băncile centrale furnizoare ale SSP sunt responsabile cu misiunile atribuite nivelului 3, în limitele cadrului general definit de Consiliul guvernatorilor.

(6) Băncile centrale furnizoare ale SSP vor încheia un acord cu băncile centrale ale Eurosistemului care să guverneze serviciile prestate de prima categorie de bănci celei de a doua. Acolo unde este cazul, un asemenea acord va include și băncile centrale conectate.







SECȚIUNEA III

FUNCȚIONAREA TARGET2

Articolul 6

Condiții armonizate de participare la TARGET2

▼M3

(1) Fiecare BCN participantă adoptă mecanisme de punere în aplicare a Condițiilor armonizate pentru participarea la TARGET2 care sunt prevăzute în anexa II, precum și a Condițiilor armonizate suplimentare modificate pentru participarea la TARGET2 prin utilizarea accesului prin intermediul internetului care sunt prevăzute în anexa V. Aceste mecanisme guvernează exclusiv relația dintre BCN participantă relevantă și participanții acesteia în ceea ce privește procesarea plăților în PM. Un cont PM poate fi accesat fie prin intermediul internetului, fie prin intermediul furnizorului de servicii de rețea. Aceste două metode de accesare a contului PM se exclud reciproc, deși un participant poate opta pentru a deține unul sau mai multe conturi PM, fiecare dintre acestea fiind accesibile fie prin intermediul internetului, fie prin intermediul furnizorului de servicii de rețea.

(2) BCE adoptă termenii și condițiile TARGET2-BCE prin punerea în aplicare a prevederilor anexei II, însă TARGET2-BCE furnizează servicii numai organizațiilor de compensare și decontare, inclusiv entităților stabilite în afara SEE, cu condiția ca acestea să fie supuse supravegherii de către o autoritate competentă și accesul lor la TARGET2-BCE să fi fost aprobat de către Consiliul guvernatorilor.

▼B

(3) Aranjamentele de punere în aplicare a condițiilor armonizate adoptate de către băncile centrale ale Eurosistemului vor fi făcute publice.

(4) Băncile centrale ale Eurosistemului pot solicita derogări de la condițiile armonizate în temeiul constrângerilor impuse de dreptul intern. Consiliul guvernatorilor analizează fiecare cerere separat și acordă derogări acolo unde este cazul.

(5) Sub rezerva prevederilor acordului monetar în cauză, BCE poate stabili condiții corespunzătoare pentru participarea la TARGET2 a entităților menționate în articolul 4 alineatul (2) litera (e) din anexa II.

(6) În cazul în care o entitate acționează prin intermediul unui participant direct care este banca centrală națională a unui stat membru al UE, dar care nu este nici bancă centrală a Eurosistemului, nici bancă centrală conectată, băncile centrale ale Eurosistemului nu vor permite acestei entități să fie participant indirect sau să fie înregistrată ca titular de BIC adresabil în sistemele lor componente ale TARGET2.

Articolul 7

Credit pe parcursul zilei (intraday credit)

(1) Băncile centrale naționale participante pot acorda credit pe parcursul zilei (intraday credit), cu condiția respectării în acest sens a aranjamentelor de punere în aplicare a regulilor de acordare a creditelor pe parcursul zilei (intraday credit) prevăzute în anexa III.

▼M4

(2) Criteriile de eligibilitate a contrapărților BCE pentru creditele pe parcursul zilei (intraday credit) sunt definite în Decizia BCE/2007/7 din 24 iulie 2007 privind termenii și condițiile TARGET2-ECB ( 4 ). Creditul pe parcursul zilei (intraday credit) acordat de BCE se limitează la ziua în cauză, fără posibilitatea de prelungire prin credit overnight.

▼B

Articolul 8

Sisteme auxiliare

▼M3

(1) Băncile centrale din Eurosistem prestează servicii de transfer de fonduri în banii băncii centrale pentru sistemele auxiliare în PM accesate prin intermediul furnizorului de servicii de rețea sau, pe parcursul perioadei de tranziție și dacă este cazul, în conturile locale. Aceste servicii sunt reglementate prin acordurile bilaterale dintre băncile centrale din Eurosistem și sistemele auxiliare respective.

▼B

(2) Aranjamentele bilaterale cu sistemele auxiliare care folosesc ASI trebuie să fie conforme cu prevederile anexei IV. În plus, băncile centrale ale Eurosistemului se asigură că în aceste aranjamente bilaterale se aplică mutatis mutandis următoarele prevederi ale anexei II:

— articolul 8 alineatul (1) (condiții tehnice și juridice);

— articolul 8 alineatele (2)-(5) (procedura de solicitare a participării), cu excepția faptului că, în locul criteriilor de acces din articolul 4, sistemele auxiliare trebuie să îndeplinească criteriile de acces din definiția „sisteme auxiliare” prevăzută în articolul 1 din anexa II;

— programul de operare din apendicele V;

— articolul 11 (cerințe privind cooperarea și schimbul de informații), cu excepția alineatului (8) ;

— articolele 27 și 28 (proceduri de asigurare a continuității activității și pentru situații de urgență și cerințe privind securitatea);

— articolul 31 (regimul răspunderii);

— articolul 32 (reguli privind proba);

— articolele 33 și 34 (durata, încetarea și suspendarea participării), cu excepția articolului 34 alineatul (1) litera (b);

— articolul 35, dacă este cazul (închiderea conturilor PM);

— articolul 38 (reguli de confidențialitate);

— articolul 39 (cerințe privind protecția datelor, prevenirea spălării banilor și aspecte conexe);

— articolul 40 (cerințe privind notificările);

— articolul 41 (relația contractuală cu furnizorul de servicii de rețea); și

— articolul 44 (reguli privind legea aplicabilă, jurisdicția și locul executării).

(3) Aranjamentele bilaterale cu sistemele auxiliare care folosesc PI trebuie să fie conforme cu prevederile:

(a) anexei II, cu excepția titlului V și a apendicelor VI și VII; și ale

(b) articolului 18 din anexa IV.

▼M2

(4) Prin derogare de la alineatul (3), aranjamentele bilaterale cu sistemele auxiliare care folosesc PI, însă decontează plăți numai în beneficiul clienților lor, trebuie să fie conforme cu:

(a) anexa II, cu excepția titlului V, a articolului 36 și a apendicelor VI și VII; și

(b) articolul 18 din anexa IV.

▼B

Articolul 9

Metodologia de calcul al costurilor

(1) Consiliul guvernatorilor stabilește regulile aplicabile finanțării SSP. Orice excedent sau deficit rezultat din funcționarea SSP se repartizează între băncile centrale naționale participante în conformitate cu grila de repartiție pentru subscrierea capitalului BCE, în conformitate cu articolul 29 din statut.

(2) Consiliul guvernatorilor stabilește o metodologie comună de calcul al costurilor și o grilă comună a comisioanelor pentru serviciile TARGET2 principale.

Articolul 10

Dispoziții privind securitatea

▼M3

(1) Consiliul guvernatorilor precizează politica privind securitatea, măsurile și cerințele privind securitatea pentru SSP, precum și, pe parcursul perioadei de tranziție, pentru infrastructura tehnică a conturilor locale. De asemenea, Consiliul guvernatorilor precizează principiile aplicabile în ceea ce privește securitatea certificatelor utilizate pentru accesul prin intermediul internetului.

▼B

(2) Băncile centrale ale Eurosistemului respectă și se asigură că SSP respectă măsurile menționate la alineatul (1).

Articolul 11

Reguli privind auditul

Evaluările de audit sunt efectuate în conformitate cu principiile și dispozițiile stabilite în Politica de audit a SEBC adoptată de Consiliul guvernatorilor.







SECȚIUNEA IV

DISPOZIȚII TRANZITORII ȘI FINALE

Articolul 12

Soluționarea litigiilor și legea aplicabilă

(1) În cazul unui litigiu între băncile centrale ale Eurosistemului în legătură cu prezenta orientare, părțile implicate vor încerca să soluționeze litigiul în conformitate cu Protocolul de înțelegere privind procedura de soluționare a litigiilor în cadrul SEBC (Memorandum of Understanding on an Intra-ESCB Dispute Settlement Procedure).

(2) Prin derogare de la prevederile alineatului (1), dacă litigiul privind repartizarea misiunilor între nivelul 2 și nivelul 3 nu poate fi soluționat prin acordul părților implicate, litigiul va fi soluționat de către Consiliul guvernatorilor.

(3) În cazul unui litigiu de tipul celui menționat la alineatul (1), drepturile și obligațiile aferente părților sunt stabilite în primul rând prin regulile și procedurile prevăzute în prezenta orientare. În cazul litigiilor privind plățile între sistemele componente ale TARGET2, se aplică, în subsidiar, legea statului membru în care se află sediul băncii centrale a Eurosistemului a beneficiarului, cu condiția ca aceasta să nu contravină prevederilor prezentei orientări.

▼M2 —————

▼B

Articolul 14

Intrare în vigoare și aplicare

(1) Prezenta orientare intră în vigoare la data de 30 aprilie 2007, sub rezerva dispozițiilor tranzitorii prevăzute la articolul 15.

(2) Fără a aduce atingere articolului 15, Orientările BCE/2005/16 și BCE/2006/11 se abrogă începând cu data de 15 septembrie 2008.

▼M2

Articolul 15

Dispoziții diverse și tranzitorii

(1) Conturile deschise în afara PM de către o bancă centrală națională participantă pentru instituții de credit și sisteme auxiliare sunt guvernate de regulile respectivei bănci centrale naționale participante, sub rezerva prevederilor prezentei orientări care au legătură cu conturile locale și a altor decizii ale Consiliului guvernatorilor. Conturile deschise în afara PM de către o bancă centrală națională participantă pentru alte entități decât instituțiile de credit și sistemele auxiliare sunt guvernate de regulile respectivei bănci centrale naționale participante.

(2) Pe parcursul perioadei sale de tranziție, fiecare bancă centrală a Eurosistemului poate continua să deconteze plăți și alte tranzacții în conturile sale locale, inclusiv următoarele:

(a) plăți între instituții de credit;

(b) plăți între instituții de credit și sisteme auxiliare; și

(c) plăți în legătură cu operațiunile de piață monetară ale Eurosistemului.

(3) La expirarea perioadei de tranziție, încetează următoarele:

(a) înregistrarea ca titular de BIC adresabil efectuată de către o bancă centrală a Eurosistemului, în cazul entităților menționate la articolul 4 alineatul (1) literele (a) și (b) din anexa II;

(b) participarea indirectă la o bancă centrală a Eurosistemului; și

(c) decontarea în conturile locale a tuturor plăților menționate la alineatul (2) literele (a)-(c).

▼B

Articolul 16

Destinatari, măsuri de punere în aplicare și rapoarte anuale

(1) Prezenta orientare se aplică tuturor băncilor centrale ale Eurosistemului.

▼M3

(2) Până la data de 31 iulie 2007 sau până la o dată ce va fi precizată de Consiliul guvernatorilor, BCN participante transmit BCE măsurile prin care acestea intenționează să se conformeze prevederilor prezentei orientări.

▼B

(3) BCE pregătește rapoarte anuale privind funcționarea generală a TARGET2, care sunt supuse examinării de către Consiliul guvernatorilor.









ANEXA I

MECANISMELE DE GUVERNANȚĂ ALE TARGET 2







Nivelul 1 – Consiliul guvernatorilor Nivelul 2 – Băncile centrale ale Eurosistemului Nivelul 3 – Băncile centrale furnizoare ale SSP 0. Dispoziții generale Nivelul 1 are competență finală în ceea ce privește aspectele naționale și transfrontaliere legate de TARGET2 și este responsabil cu salvgardarea rolului public al TARGET2 Nivelul 2 are competență subsidiară în ceea ce privește aspectele lăsate la latitudinea sa de către nivelul 1 Nivelul 3 ia decizii cu privire la funcționarea zilnică a platformei comune unice (SSP) pe baza nivelurilor de servicii prevăzute în acordul menționat în articolul 5 alineatul (6) al prezentei orientări 1. Politica privind costurile și comisionarea — Decide cu privire la metodologia comună de calcul a costurilor — Decide cu privire la structura unică a comisioanelor — Decide cu privire la comisionarea serviciilor și/sau a modulelor suplimentare (Nu este cazul) 2. Niveluri de servicii — Decide cu privire la serviciile principale — Decide cu privire la serviciile și/sau modulele suplimentare — Își aduce aportul în funcție de necesitățile nivelului 1/nivelului 2 3. Managementul riscului — Decide cu privire la cadrul general al managementului riscului și acceptarea riscurilor rămase — Desfășoară efectiv activitatea de management al riscului — Desfășoară analiza de risc și monitorizarea riscurilor — Furnizează informațiile necesare analizei de risc, în conformitate cu solicitările nivelului 1/nivelului 2 4. Guvernanță și finanțare — Stabilește normele referitoare la proprietate, la luarea deciziilor și la finanțare în ceea ce privește SSP — Stabilește și asigură punerea adecvată în aplicare a cadrului juridic al SEBC aplicabil TARGET2 — Întocmește normele referitoare la guvernanță și finanțare stabilite de nivelul 1 — Întocmește bugetul, îl aprobă și îl execută — Deține proprietatea și/sau are controlul asupra aplicației — Încasează fondurile și remunerarea serviciilor — Furnizează nivelului 2 date cu privire la costurile pentru prestarea serviciilor 5. Dezvoltare — Este consultat de către nivelul 2 cu privire la situarea SSP — Aprobă planul general al proiectului — Decide cu privire la designul inițial și dezvoltarea SSP — Decide dacă realizarea va pleca de la zero sau va avea ca bază platforma deja existentă — Decide cu privire la alegerea operatorului SSP — Stabilește, de comun acord cu nivelul 3, nivelurile serviciilor SSP — Decide cu privire la situarea SSP după consultarea nivelului 1 — Propune designul inițial al SSP — Propune ca realizarea fie să plece de la zero, fie să aibă ca bază platforma deja existentă — Propune situarea SSP — Redactează proiectul specificațiilor funcționale generale și de detaliu (specificații detaliate interne și specificații funcționale detaliate pentru utilizatori) — Aprobă metodologia procesului de creare a specificațiilor și „rezultatele concrete”, așteptate din partea nivelului 3, considerate potrivite pentru a specifica și, ulterior, a testa și a accepta produsul (în special specificațiile generale și specificațiile detaliate pentru utilizatori) — Stabilește un plan de proiect pe etape — Evaluează și acceptă rezultatele concrete — Realizează scenarii de testare — Coordonează testarea băncilor centrale și a utilizatorilor, în strânsă cooperare cu nivelul 3 — Redactează proiectul specificațiilor tehnice detaliate — Își aduce aportul (inițial și pe parcurs) pentru planificarea și controlul etapelor proiectului — Asigură suportul tehnic și operațional pentru teste (realizează testarea SSP, își aduce aportul la scenariile de testare în legătură cu SSP, asigură suportul pentru băncile centrale ale Eurosistemului în activitățile lor de testare a SSP) 6. Punere în aplicare și migrare — Decide cu privire la strategia de migrare — Pregătește și coordonează migrarea către SSP, în strânsă cooperare cu nivelul 3 — Își aduce aportul în ceea ce privește aspectele legate de migrare, în conformitate cu cerințele nivelului 2 — Realizează activitățile în legătură cu SSP ocazionate de migrare; acordă sprijin suplimentar viitoarelor bănci centrale naționale participante ▼M3 7. Funcționare — Gestionează situațiile grave de criză — Autorizează înființarea și funcționarea Simulatorului TARGET2 — Desemnează autorități de certificare pentru accesul prin intermediul internetului — Precizează politicile, cerințele și măsurile de control privind securitatea pentru SSP — Precizează principiile aplicabile în ceea ce privește securitatea certificatelor folosite pentru accesul prin intermediul internetului — Asigură administrarea în privința responsabilităților proprietarului sistemului — Menține legătura cu utilizatorii la nivel european (fără a aduce atingere responsabilității exclusive a băncilor centrale din Eurosistem pentru relațiile profesionale ale acestora cu clienții lor) și monitorizează activitatea zilnică a utilizatorilor din perspectivă comercială (atribuție ce revine băncilor centrale din Eurosistem) — Monitorizează evoluția activității — Desfășoară activități privind stabilirea bugetului, finanțarea, facturarea (atribuții ale băncilor centrale din Eurosistem) și alte sarcini administrative — Administrează sistemul pe baza acordului menționat la articolul 5 alineatul (6) din prezenta orientare ▼B









ANEXA II

CONDIȚII ARMONIZATE DE PARTICIPARE LA TARGET2

TITLUL I

DISPOZIȚII GENERALE

Articolul 1

Definiții

În sensul prezentelor condiții armonizate (în continuare „condiții”), se aplică următoarele definiții:

— „acces multiadresant” (multi-addressee access) înseamnă facilitatea prin care sucursalele sau instituțiile de credit stabilite în SEE pot accesa sistemul component al TARGET2 aferent prin inițierea ordinelor de plată direct către și/sau primirea plăților direct de la sistemul component al TARGET2; această facilitate permite acestor entități să-și inițieze ordinele de plată prin contul PM al participantului direct, fără implicarea acelui participant direct;

— „acord AL” (AL agreement) înseamnă acordul multilateral de agregare a lichidității, încheiat între membrii grupului AL și băncile lor centrale naționale AL respective, în scopul utilizării metodei AL;

— „autorizare de debitare directă” (direct debit authorisation) înseamnă o instrucțiune generală dată de un plătitor băncii sale centrale prin care această bancă centrală este abilitată și obligată să debiteze contul plătitorului în baza unei instrucțiuni de debitare directă provenită de la un beneficiar;

— „bancă centrală conectată” (connected CB) înseamnă o bancă centrală națională, alta decât o bancă centrală națională participantă, care este conectată la TARGET2 în temeiul unui acord specific;

— „bancă centrală a Eurosistemului” (Eurosystem CB) înseamnă BCE sau o bancă centrală națională participantă;

— „bancă centrală națională AL” (AL NCB) înseamnă o bancă centrală națională participantă care este parte la un acord AL și care are calitatea de contraparte pentru membrii grupului AL care participă la sistemul său component al TARGET2;

— „bancă centrală națională manager” (managing NCB) înseamnă banca centrală națională AL a sistemului component al TARGET2 la care participă managerul grupului AL;

— „bănci centrale” [central banks (CBs)] înseamnă băncile centrale ale Eurosistemului și băncile centrale conectate;

— „bănci centrale furnizoare ale SSP” (SSP-providing CBs) înseamnă Deutsche Bundesbank, Banque de France și Banca d'Italia, în calitatea lor de bănci centrale care construiesc și operează SSP în beneficiul Eurosistemului;

— „beneficiar” (payee) înseamnă un participant la TARGET2 al cărui cont PM va fi creditat ca urmare a decontării unui ordin de plată;

— „cauză care determină executarea” (enforcement event) înseamnă, în privința unui membru al unui grup AL: — (a) orice situație de neîndeplinire a obligațiilor menționată la articolul 34 alineatul (1); (b) orice altă situație de neîndeplinire a obligațiilor sau eveniment menționate la articolul 34 alineatul (2) în legătură cu care [inserați numele băncii centrale], luând în considerare gravitatea situației de neîndeplinire a obligațiilor sau a evenimentului, a decis că [inserați dacă este cazul: [trebuie executată o garanție reală mobiliară în conformitate cu articolul 25b][trebuie executate activele pentru garantare în conformitate cu articolul 25c] și] trebuie declanșată o compensare bilaterală (set-off) a creanțelor în conformitate cu articolul 26; sau (c) orice decizie de suspendare sau de încetare a accesului la creditul pe parcursul zilei (intraday credit);

▼M3

— „cod de identificare a entității (BIC)” [Business Identifier Code (BIC)] înseamnă un cod, astfel cum este acesta definit de standardul ISO nr. 9362;

▼B

— „cont local” (Home Account) înseamnă un cont deschis în afara PM de către o bancă centrală națională participantă pentru o entitate eligibilă ca participant indirect;

— „cont PM” (PM account) înseamnă un cont deschis de un participant la TARGET2 în PM, la o bancă centrală a Eurosistemului, cont necesar unui astfel de participant la TARGET2 pentru: — (a) a iniția ordine de plată sau a primi plăți prin intermediul TARGET2; și (b) a deconta astfel de plăți la o astfel de bancă centrală a Eurosistemului;

— „credit pe parcursul zilei” (intraday credit) înseamnă credit acordat pe o perioadă mai scurtă de o zi de operare;

— „Directiva bancară” (Banking Directive) înseamnă Directiva 2006/48/CE a Parlamentului European și a Consiliului din 14 iunie 2006 privind inițierea și exercitarea activității instituțiilor de credit (reformare) ( 5 );

— „Directiva privind caracterul definitiv al decontării” (Settlement Finality Directive) înseamnă Directiva 98/26/CE a Parlamentului European și a Consiliului din 19 mai 1998 privind caracterul definitiv al decontării în sistemele de plăți și de decontare a titlurilor de valoare ( 6 );

▼M2

— „disfuncționalitate tehnică a TARGET2” (technical malfunction of TARGET2) înseamnă orice dificultate tehnică, defecțiune sau întrerupere în funcționare a infrastructurii tehnice și/sau a sistemelor informatice utilizate de TARGET2-[inserați referința băncii centrale/țării] sau orice alt eveniment care face imposibilă executarea și finalizarea procesării în aceeași zi a plăților în TARGET2-[inserați referința băncii centrale/țării];

▼B

— „etapă de procesare inițială” (entry disposition) înseamnă o etapă în procesarea plăților pe parcursul căreia TARGET2-[inserați referința băncii centrale/țării] încearcă să deconteze un ordin de plată care a fost acceptat în temeiul articolului 14, prin intermediul unor proceduri specifice descrise în articolul 20;

— „facilitate de credit marginală” (marginal lending facility) înseamnă o facilitate permanentă a Eurosistemului pe care contrapărțile o pot folosi pentru a primi credit overnight de la o bancă centrală a Eurosistemului la rata dobânzii pentru facilitatea de credit marginală, prestabilită;

— „formular de colectare a datelor statice” (static data collection form) înseamnă un formular elaborat de [inserați numele băncii cetrale] în scopul înregistrării solicitanților de servicii TARGET2-[inserați referința băncii centrale/țării] și înregistrării oricăror schimbări în legătură cu prestarea acestor servicii;

— „furnizor de servicii de rețea” (network service provider) înseamnă întreprinderea desemnată de Consiliul guvernatorilor BCE pentru a furniza conexiuni computerizate la rețea cu scopul de a iniția mesaje de plată în TARGET2;

— „grup” (group) înseamnă: — (a) totalitatea instituțiilor de credit incluse în declarațiile financiare consolidate ale societății-mamă pentru care societatea-mamă este obligată să prezinte declarații financiare consolidate conform Standardului internațional de contabilitate nr. 27 (IAS 27), adoptat în conformitate cu Regulamentul (CE) nr. 2238/2004 al Comisiei ( 7 ) și cuprinzând fie: (i) o societate-mamă și una sau mai multe filiale; fie (ii) două sau mai multe filiale ale unei societăți-mamă; sau (b) totalitatea instituțiilor de credit menționate la litera (a) punctul (i) sau (ii), pentru care societatea-mamă nu prezintă declarații financiare consolidate în conformitate cu IAS 27, dar care poate fi în măsură să satisfacă criteriile definite prin IAS 27 pentru includerea lor în declarațiile financiare consolidate, cu condiția verificării de către banca centrală a participantului direct sau, în cazul unui grup AL, de către banca centrală națională manager; sau (c) o rețea bilaterală sau multilaterală de instituții de credit, care este: (i) organizată în baza unui cadru statutar care determină afilierea instituțiilor de credit la o astfel de rețea; sau (ii) caracterizată prin mecanisme de cooperare autoorganizate (promovând, susținând și reprezentând interesele comerciale ale membrilor săi) și/sau printr-o solidaritate economică extinsă dincolo de cooperarea obișnuită ce există de obicei între instituțiile de credit, acolo unde o astfel de cooperare și solidaritate este permisă de statutele sau actele de constituire ale acestor instituții de credit sau stabilită prin acorduri separate; și, în fiecare caz menționat la litera (c), Consiliul guvernatorilor BCE a aprobat o cerere privind considerarea acestora ca fiind un grup;

— „grup AL” (AL group) înseamnă un grup format din membrii grupului AL care utilizează metoda AL;

— „grup CAI” (CAI group) înseamnă un grup format din participanți la TARGET2, care folosesc metoda CAI;

▼M3

— „instituție de credit” înseamnă fie: (a) o instituție de credit în sensul [a se insera dispozițiile juridice naționale de transpunere a articolului 4 alineatul (1) litera (a) și, dacă este relevant, a articolului 2 din Directiva bancară], care este supusă supravegherii de către o autoritate competentă; sau (b) o altă instituție de credit, în sensul articolului 123 alineatul (2) din Tratatul privind funcționarea Uniunii Europene, care este supusă verificării pe baza unor standarde comparabile cu cele folosite în supravegherea efectuată de o autoritate competentă;

▼B

— „instrucțiune de debitare directă” (direct debit instruction) înseamnă o instrucțiune inițiată de un beneficiar către banca sa centrală, în conformitate cu care banca centrală a plătitorului debitează contul plătitorului cu suma specificată în instrucțiune, în baza unei autorizări de debitare directă;

— „întreprindere de investiții (societate de investiții)” (investment firm) înseamnă o întreprindere de investiții (societate de investiții) în sensul [inserați prevederile dreptului intern care transpun articolul 4 alineatul (1) punctul 1 din Directiva 2004/39/CE a Parlamentului European și a Consiliului din 21 aprilie 2004 privind piețele instrumentelor financiare, de modificare a Directivelor 85/611/CEE și 93/6/CEE ale Consiliului și a Directivei 2000/12/CE a Parlamentului European și a Consiliului și de abrogare a Directivei 93/22/CEE a Consiliului ( 8 ) ], cu excepția instituțiilor prevăzute în [inserați prevederile dreptului intern care transpun articolul 2 alineatul (1) din Directiva 2004/39/CE], cu condiția ca întreprinderea de investiții (societatea de investiții) în cauză să fie: — (a) autorizată și supravegheată de o autoritate competentă recunoscută, care a fost desemnată ca atare în temeiul Directivei 2004/39/CE; și (b) îndreptățită să desfășoare activitățile menționate în [inserați prevederile dreptului intern care transpun punctele 2, 3, 6 și 7 ale secțiunii A din anexa I la Directiva 2004/39/CE];

— „lichiditate disponibilă” (sau „lichiditate”) [available liquidity (or liquidity)] înseamnă un sold creditor al contului PM al unui participant la TARGET2 și, dacă este cazul, orice linie de credit pe parcursul zilei (intraday) acordată de către banca centrală aferentă în legătură cu un astfel de cont;

— „manager al grupului AL” (AL group manager) înseamnă un membru al unui grup AL desemnat de către ceilalți membri ai grupului AL să administreze lichiditatea disponibilă în cadrul grupului AL pe parcursul zilei de operare;

— „manager al grupului CAI” (CAI group manager) înseamnă un membru al grupului CAI desemnat de către ceilalți membri ai grupului CAI să monitorizeze și să distribuie lichiditatea disponibilă în cadrul grupului CAI pe parcursul zilei de operare;

— „membru al grupului AL” (AL group member) înseamnă un participant la TARGET2 care a încheiat un acord AL;

— „mesaj transmis prin intermediul ICM” (ICM broadcast message) înseamnă informații puse la dispoziție în mod simultan tuturor sau numai unui grup selectat de participanți la TARGET2, prin intermediul ICM;

— „metoda AL” (AL mode) înseamnă agregarea lichidității disponibile în conturile PM;

— „metoda CAI” (CAI mode) înseamnă furnizarea de informații consolidate despre cont în legătură cu conturile PM, prin intermediul ICM;

— „modul de plăți (PM)” [Payments Module (PM)] înseamnă un modul al SSP în care plățile participanților la TARGET2 sunt decontate în conturile PM;

— „modulul informații și control (ICM)” [Information and Control Module (ICM)] înseamnă modulul SSP care permite participanților să obțină informații on-line și le oferă posibilitatea de a iniția ordine de transfer de lichiditate, de a-și administra lichiditatea și de a iniția ordine de plată de substituire (backup) în situații de urgență;

— „modulul pentru situații de urgență” (Contingency Module) înseamnă modulul SSP care permite procesarea, în situații de urgență, a plăților critice și foarte critice;

— „ordin de plată” (payment order) înseamnă un ordin de transfer credit, un ordin de transfer de lichiditate sau o instrucțiune de debitare directă;

— „ordin de plată nedecontat” (non-settled payment order) înseamnă un ordin de plată care nu este decontat în aceeași zi de operare în care este acceptat;

— „opinie juridică privind capacitatea” (capacity opinion) înseamnă o opinie juridică specifică unui participant, care conține o evaluare a capacității juridice a participantului de a-și asuma și de a-și îndeplini obligațiile conform prezentelor condiții;

— „ordin de transfer credit” (credit transfer order) înseamnă o instrucțiune a unui plătitor de a pune fonduri la dispoziția unui beneficiar, prin înregistrarea contabilă într-un cont PM;

— „ordin de transfer de lichiditate” (liquidity transfer order) înseamnă un ordin de plată al cărui scop principal este transferul de lichiditate între diferitele conturi ale aceluiași participant sau în cadrul unui grup CAI sau al unui grup AL;

▼M3

— „organism din sectorul public” înseamnă o entitate din cadrul „sectorului public”, astfel cum acesta din urmă a fost definit la articolul 3 din Regulamentul (CE) nr. 3603/93 al Consiliului din 13 decembrie 1993 de precizare a definițiilor necesare aplicării interdicțiilor menționate la articolele 104 și 104b alineatul (1) din tratat ( 9 );

▼B

— „participant” (sau „participant direct”) [participant (or direct participant)] înseamnă o entitate care are deschis cel puțin un cont PM la [inserați numele băncii centrale];

— „participant indirect” (indirect participant) înseamnă o instituție de credit stabilită în SEE, care a încheiat un acord cu un participant direct pentru inițierea de ordine de plată și primirea de plăți prin intermediul contului PM al acelui participant direct și care a fost recunoscut ca participant indirect de un sistem component al TARGET2;

— „participant la TARGET2” (TARGET2 participant) înseamnă orice participant la oricare din sistemele componente ale TARGET2;

— „participant ordonator” (instructing participant) înseamnă un participant la TARGET2 care a inițiat un ordin de plată;

— „platformă comună unică (SSP)” [Single Shared Platform (SSP)] înseamnă infrastructura platformei tehnice unice pusă la dispoziție de băncile centrale furnizoare ale SSP;

— „plătitor” (payer) înseamnă un participant la TARGET2 al cărui cont PM va fi debitat ca urmare a decontării unui ordin de plată;

— „proceduri de insolvență” (insolvency proceedings) înseamnă proceduri de insolvență în sensul articolului 2 litera (j) din Directiva privind caracterul definitiv al decontării;

— „rata dobânzii pentru facilitatea de credit marginală” (marginal lending rate) înseamnă rata dobânzii aplicabilă facilității de credit marginale;

▼M2

— „sistem auxiliar” [ancillary system (AS)] înseamnă un sistem administrat de o entitate stabilită în Spațiul Economic European (SEE) care este supravegheată și/sau monitorizată de o autoritate competentă și care respectă cerințele privind supravegherea pentru localizarea infrastructurilor care oferă servicii în euro, așa cum sunt acestea modificate din când în când și publicate pe site-ul BCE ( 10 ), în care sunt transmise reciproc și/sau compensate plăți și/sau instrumente financiare, iar obligațiile monetare rezultate sunt decontate în TARGET2 în conformitate cu Orientarea BCE/2007/2 și cu aranjamentul bilateral dintre sistemul auxiliar și banca centrală aferentă;

▼B

— „sistem component al TARGET2” (TARGET2 component system) înseamnă oricare dintre sistemele cu decontare pe bază brută în timp real (RTGS) ale băncilor centrale, care fac parte din TARGET2;

— „situație de neîndeplinire a obligațiilor” (event of default) înseamnă orice eveniment iminent sau existent, a cărui apariție poate amenința îndeplinirea de către un participant a obligațiilor sale în temeiul prezentelor condiții sau a oricăror altor reguli care se aplică relației dintre acel participant și [inserați numele băncii centrale] sau oricare altă bancă centrală, inclusiv: — (a) când participantul nu mai îndeplinește criteriile de acces prevăzute la articolul 4 sau condițiile prevăzute la articolul 8 alineatul (1) litera (a) punctul (i); (b) deschiderea procedurilor de insolvență împotriva participantului; (c) înaintarea unei cereri referitoare la procedurile menționate la litera (b); (d) emiterea de către participant a unei declarații scrise privind incapacitatea sa de a-și plăti în întregime sau parțial datoriile sau de a-și îndeplini obligațiile legate de utilizarea creditului pe parcursul zilei (intraday credit); (e) încheierea de către participant a unui acord sau a unui aranjament general amiabil cu creditorii săi; (f) când participantul este, sau banca sa centrală consideră că este, insolvabil sau incapabil de a-și achita datoriile; (g) când soldul creditor al contului PM al participantului sau toate, ori o parte importantă a activelor participantului fac obiectul unui ordin de blocare, popririi/sechestrului, confiscării sau oricăror altor proceduri care au ca scop apărarea interesului public sau a drepturilor creditorilor participantului; (h) când participarea participantului la un alt sistem component al TARGET2 și/sau la un sistem auxiliar a fost suspendată sau i s-a pus capăt; (i) când orice declarație asupra unor elemente esențiale sau declarație precontractuală dată de participant sau despre care se presupune că a fost dată de participant conform legii aplicabile este incorectă sau falsă; sau (j) cesiunea tuturor activelor participantului sau a unei părți importante a acestora;

— „sucursală” (branch) înseamnă o sucursală în sensul [inserați prevederile dreptului intern care transpun articolul 4 alineatul (3) din Directiva bancară];

— „suspendare” (suspension) înseamnă înghețarea temporară a drepturilor și a obligațiilor unui participant pentru o perioadă ce urmează să fie stabilită de [inserați numele băncii centrale];

— „TARGET2-[inserați referința băncii centrale/țării]” (TARGET2-[insert CB/country reference]) înseamnă sistemul component al TARGET2 al [inserați numele băncii centrale];

— „TARGET2” (TARGET2) înseamnă ansamblul format din toate sistemele componente ale TARGET2 ale băncilor centrale;

— „TARGET2 CUG” (TARGET2 CUG) înseamnă un subgrup de clienți ai furnizorului de servicii de rețea grupați în scopul utilizării de către aceștia a serviciilor și a produselor furnizorului de servicii de rețea în momentul accesării PM;

▼M3

— „titular de BIC adresabil” (addressable BIC holder) înseamnă o entitate care: (a) are atribuit un cod de identificare a entității (BIC); (b) nu este recunoscută ca participant indirect; și (c) este un corespondent sau un client al unui participant direct sau o sucursală a unui participant direct sau indirect și poate transmite ordine de plată către și primi plăți de la un sistem component al TARGET2, prin intermediul participantului direct;

▼B

— „zi de operare” (business day) înseamnă orice zi în care TARGET2 este deschis pentru decontarea ordinelor de plată, așa cum se precizează în apendicele V;

▼M3

— „specificații funcționale detaliate pentru utilizator (UDFS)” înseamnă cea mai actualizată versiune a UDFS și reprezintă documentația tehnică care prezintă detaliat modul în care un participant interacționează cu TARGET2.

▼B

Articolul 2

Apendice

(1) Următoarele apendice constituie parte integrantă din prezentele condiții:

(1) Apendicele I: Specificații tehnice pentru procesarea ordinelor de plată

(1) Apendicele II: Schema de compensație pentru TARGET2

(1) Apendicele III: Termeni de referință pentru opiniile juridice privind capacitatea și țara

(1) Apendicele IV: Proceduri de asigurare a continuității activității și pentru situații de urgență

(1) Apendicele V: Programul de operare

(1) Apendicele VI: Lista comisioanelor și facturarea

(1) Apendicele VII: Acord privind agregarea lichidității

(2) În caz de conflict sau inadvertențe între conținutul oricărui apendice și conținutul oricărei prevederi din prezentele condiții, prevalează acesta din urmă.

Articolul 3

Descriere generală a TARGET2-[inserați referința băncii centrale/țării] și TARGET2

(1) TARGET2 asigură decontarea pe bază brută în timp real a plăților în euro, în banii băncii centrale.

(2) În TARGET2-[inserați referința băncii centrale/țării] sunt procesate următoarele ordine de plată:

(a) ordine de plată rezultate în mod direct din, sau inițiate în legătură cu, operațiunile de politică monetară ale Eurosistemului;

(b) decontarea pasului în euro al operațiunilor de schimb valutar care implică Eurosistemul;

(c) decontarea transferurilor în euro rezultate din tranzacții în sistemele transfrontaliere de compensare a plăților de mare valoare;

(d) decontarea transferurilor în euro rezultate din tranzacții în sistemele de plăți de mică valoare în euro de importanță sistemică; și

(e) orice alte ordine de plată în euro adresate participanților la TARGET2.

(3) TARGET2 este stabilit și funcționează pe baza SSP. Eurosistemul precizează configurația și caracteristicile tehnice ale SSP. Serviciile aferente SSP sunt prestate de băncile centrale furnizoare ale SSP în beneficiul băncilor centrale ale Eurosistemului, în baza unor acorduri separate.

(4) [Inserați numele băncii centrale] este furnizoarea de servicii în temeiul prezentelor condiții. Actele și omisiunile băncilor centrale furnizoare ale SSP vor fi considerate ca fiind ale [inserați numele băncii centrale], pentru care aceasta își asumă răspunderea în conformitate cu articolul 31 de mai jos. Participarea în conformitate cu prezentele condiții nu dă naștere unei relații contractuale între participanți și băncile centrale furnizoare ale SSP când acestea din urmă acționează în această calitate. Instrucțiunile, mesajele sau informațiile pe care un participant le primește de la, sau le trimite către SSP în legătură cu serviciile prestate în temeiul prezentelor condiții sunt considerate a fi primite de la, sau trimise către [inserați numele băncii centrale].

(5) TARGET2 este structurat din punct de vedere juridic ca o multitudine de sisteme de plăți, fiind compus din toate sistemele componente ale TARGET2, care sunt desemnate ca „sisteme” în conformitate cu legile interne care transpun Directiva privind caracterul definitiv al decontării. TARGET2-[inserați referința băncii centrale/țării] este desemnat ca „sistem” în temeiul [inserați prevederea legală aplicabilă care transpune Directiva privind caracterul definitiv al decontării].

(6) Participarea la TARGET2 produce efecte prin participarea la un sistem component al TARGET2. Prezentele condiții descriu drepturile și obligațiile reciproce ale participanților la TARGET2-[inserați referința băncii centrale/țării] și ale [inserați numele băncii centrale]. Regulile de procesare a ordinelor de plată (titlul IV) se referă la toate ordinele de plată inițiate sau la plățile primite de oricare din participanții la TARGET2.

TITLUL II

PARTICIPARE

Articolul 4

Criterii de acces

▼M3

(1) Pentru participarea directă la TARGET2-[inserați referința băncii centrale/țării] sunt eligibile următoarele tipuri de entități:

(a) instituții de credit stabilite în SEE, inclusiv când acestea acționează printr-o sucursală stabilită în SEE;

(b) instituții de credit stabilite în afara SEE, cu condiția ca acestea să acționeze printr-o sucursală stabilită în SEE; și

(c) BCN ale statelor membre ale UE și BCE,

(1) cu condiția ca entitățile prevăzute la literele (a) și (b) să nu facă obiectul unor măsuri restrictive adoptate de Consiliul Uniunii Europene sau de statele membre în temeiul articolului 65 alineatul (1) litera (b), articolului 75 sau articolului 215 din Tratatul privind funcționarea Uniunii Europene, măsuri a căror punere în aplicare, din perspectiva [referința băncii centrale/țării] după informarea BCE, este incompatibilă cu buna funcționare a TARGET2.

▼B

(2) [Inserați numele băncii centrale] poate, la alegerea sa, să admită ca participanți direcți și următoarele entități:

(a) departamentele de trezorerie ale guvernelor centrale sau regionale ale statelor membre, active pe piețele monetare;

(b) organismele din sectorul public din statele membre, autorizate să deschidă conturi pentru clienți;

(c) întreprinderile de investiții (societățile de investiții) stabilite în SEE;

▼M2

(d) entitățile care administrează sistemele auxiliare și acționează în această calitate; și

▼B

(e) instituțiile de credit sau oricare dintre entitățile de tipul celor enumerate la literele (a)-(d), în ambele cazuri, când acestea sunt stabilite într-o țară cu care ►M3 Uniunea ◄ a încheiat un acord monetar permițând accesul oricăror astfel de entități la sistemele de plăți din ►M3 Uniune ◄ , în condițiile stabilite prin acordul monetar și cu condiția ca regimul juridic aplicabil în acea țară să fie echivalent legislației ►M3 Uniunii ◄ aplicabile.

(3) Instituțiile emitente de monedă electronică, în sensul [inserați prevederile dreptului intern care transpun articolul 1 alineatul (3) litera (a) din Directiva 2000/46/CE a Parlamentului European și a Consiliului din 18 septembrie 2000 privind inițierea, exercitarea și supravegherea prudențială a activității instituțiilor de bani electronici ( 11 )], nu pot participa la TARGET2-[inserați referința băncii centrale/țării].

Articolul 5

Participanți direcți

(1) Participanții direcți la TARGET2-[inserați referința băncii centrale/țării] trebuie să îndeplinească condițiile stabilite în articolul 8 alineatele (1) și (2). Aceștia trebuie să aibă deschis cel puțin un cont PM la [inserați numele băncii centrale].

(2) Participanții direcți pot desemna titulari de BIC adresabili, indiferent de locul de stabilire al acestora.

(3) Participanții direcți pot desemna entități ca participanți indirecți, numai dacă condițiile prevăzute în articolul 6 sunt îndeplinite.

(4) Accesul multiadresant prin intermediul sucursalelor poate fi furnizat după cum urmează:

(a) O instituție de credit în sensul articolului 4 alineatul (1) litera (a) sau (b), care a fost admisă ca participant direct, poate acorda acces la contul său PM uneia sau mai multor sucursale ale acesteia stabilite în SEE în scopul inițierii de ordine de plată și/sau primirii de plăți în mod direct, cu condiția ca [inserați numele băncii centrale] să fi fost informată despre aceasta.

(b) Când o sucursală a unei instituții de credit a fost admisă ca participant direct, celelalte sucursale ale aceleiași persoane juridice și/sau sediul său principal, în ambele cazuri, cu condiția ca acestea să fie stabilite în SEE, pot accesa contul PM al sucursalei, cu condiția să fi informat [inserați numele băncii centrale].

Articolul 6

Participanți indirecți

(1) Fiecare instituție de credit stabilită în SEE poate să încheie un contract cu un participant direct care este fie o instituție de credit în sensul articolului 4 alineatul (1) litera (a) sau (b), fie o bancă centrală, cu scopul de a iniția ordine de plată și/sau de a primi plăți și de a le deconta prin intermediul contului PM al acelui participant direct. TARGET2-[inserați referința băncii centrale/țării] recunoaște participanții indirecți pe baza înregistrării participării indirecte în registrul TARGET2, acesta din urmă fiind descris în articolul 9.

(2) Când un participant direct, care este o instituție de credit în sensul articolului 4 alineatul (1) litera (a) sau (b), și un participant indirect aparțin aceluiași grup, participantul direct poate autoriza în mod expres participantul indirect să utilizeze în mod direct contul PM al participantului direct pentru a iniția ordine de plată și/sau pentru a primi plăți prin intermediul accesului multiadresant aferent grupului.

Articolul 7

Responsabilitatea participantului direct

(1) Pentru a evita orice incertitudine, ordinele de plată inițiate sau plățile primite de către participanții indirecți în conformitate cu articolul 6 și de către oricare dintre sucursalele prevăzute la articolul 5 alineatul (4) se consideră că au fost inițiate sau primite de către participantul direct însuși.

(2) Participantul direct se obligă prin aceste ordine de plată, indiferent de conținutul aranjamentelor contractuale sau al altor aranjamente dintre acesta și oricare dintre entitățile menționate la alineatul (1) și indiferent de orice neconformitate cu acestea.

Articolul 8

Procedura de solicitare a participării

(1) Pentru a participa la TARGET2-[inserați referința băncii centrale/țării], participanții solicitanți trebuie:

(a) să îndeplinească următoarele condiții tehnice: (i) să instaleze, să administreze, să opereze și să monitorizeze infrastructura IT necesară pentru conectarea la TARGET2-[inserați referința băncii centrale/țării] și pentru inițierea de ordine de plată către acesta și să asigure securitatea acestei infrastructuri IT. În acest scop, participanții solicitanți pot implica terțe părți, însă rămân exclusiv răspunzători. În special, participanții solicitanți încheie un acord cu furnizorul de servicii de rețea pentru a obține conexiunea și drepturile de acces necesare, în conformitate cu specificațiile tehnice din apendicele I; și (ii) să fi parcurs cu succes testele impuse de [inserați numele băncii centrale]; și

(b) să îndeplinească următoarele condiții juridice: (i) să pună la dispoziție o opinie juridică privind capacitatea, conform modelului din apendicele III, cu excepția cazului în care informațiile și declarațiile ce urmează să fie furnizate printr-o astfel de opinie juridică au fost deja obținute de către [inserați numele băncii centrale] în alt context; și (ii) în privința entităților menționate în articolul 4 alineatul (1) litera (b), să pună la dispoziție o opinie juridică privind țara, conform modelului din apendicele III, cu excepția cazului în care informațiile și declarațiile ce urmează să fie furnizate printr-o astfel de opinie juridică au fost deja obținute de către [inserați numele băncii centrale] în alt context.

(2) Solicitanții trebuie să adreseze o solicitare scrisă către [inserați numele băncii centrale] și să atașeze cel puțin următoarele documente/informații:

(a) formularele de colectare a datelor statice furnizate de [inserați numele băncii centrale], completate,

(b) opinia juridică privind capacitatea, dacă este cerută de [inserați numele băncii centrale], și

(c) opinia juridică privind țara, dacă este cerută de [inserați numele băncii centrale].

(3) [Inserați numele băncii centrale] poate solicita și orice informații suplimentare pe care le consideră necesare în luarea deciziei privind solicitarea de participare.

(4) [Inserați numele băncii centrale] respinge solicitarea de participare, dacă:

(a) criteriile de acces menționate în articolul 4 nu sunt îndeplinite;

(b) unul sau mai multe dintre criteriile de participare menționate la alineatul (1) nu sunt îndeplinite; și/sau

(c) în aprecierea [inserați numele băncii centrale], o astfel de participare ar pune în pericol stabilitatea, buna funcționare și securitatea generală a TARGET2-[inserați referința băncii centrale/țării] sau a oricărui sistem component al TARGET2 sau ar periclita îndeplinirea de către [inserați numele băncii centrale] a misiunilor sale prevăzute de [inserați o referință la prevederile dreptului intern aplicabile] și de Statutul Sistemului European al Băncilor Centrale și al Băncii Centrale Europene.

(5) [Inserați numele băncii centrale] comunică solicitantului decizia sa cu privire la solicitarea de participare în termen de o lună de la primirea solicitării de participare de către [inserați numele băncii centrale]. Când [inserați numele băncii centrale] solicită informații suplimentare în conformitate cu alineatul (3), decizia se comunică în termen de o lună de la primirea de către [inserați numele băncii centrale] a acestor informații de la solicitant. Orice decizie de respingere se motivează.

Articolul 9

Registrul TARGET2

(1) Registrul TARGET2 este baza de date a codurilor BIC folosite pentru direcționarea ordinelor de plată adresate:

(a) participanților la TARGET2 și sucursalelor acestora cu acces multiadresant;

(b) participanților indirecți la TARGET2, inclusiv celor cu acces multiadresant; și

(c) titularilor de BIC adresabili ai TARGET2.

(1) Registrul TARGET2 se actualizează săptămânal.

▼M2

(2) În lipsa unei solicitări contrare din partea participantului codul (codurile) său (sale) BIC se publică în registrul TARGET2.

▼B

(3) Participanții pot distribui registrul TARGET2 numai propriilor sucursale și entități cu acces multiadresant.

(4) Entitățile menționate la alineatul (1) literele (b) și (c) nu pot utiliza codul BIC propriu decât în relația cu un participant direct.

▼M2

(5) Participanții confirmă că [inserați numele băncii centrale] și alte bănci centrale pot publica numele participanților și codurile BIC. În plus, numele și codurile BIC ale participanților indirecți înregistrați de participanți pot fi publicate și participanții se asigură că participanții indirecți au fost de acord cu o astfel de publicare.

▼B

TITLUL III

OBLIGAȚIILE PĂRȚILOR

Articolul 10

Obligațiile [inserați numele băncii centrale] și ale participanților

(1) [Inserați numele băncii centrale] oferă serviciile descrise la titlul IV. Cu excepția dispozițiilor contrare cuprinse în prezentele condiții sau a dispozițiilor contrare ale legii, [inserați numele băncii centrale] utilizează toate mijloacele rezonabile pe care le are la dispoziție pentru a-și îndeplini obligațiile în temeiul prezentelor condiții, fără a garanta atingerea unui rezultat.

(2) Participanții plătesc [inserați numele băncii centrale] comisioanele prevăzute în apendicele VI.

(3) Participanții se asigură că sunt conectați la TARGET2-[inserați referința băncii centrale/țării] în zilele de operare, în conformitate cu programul de operare din apendicele V.

(4) Participantul declară și garantează [inserați numele băncii centrale] că prin îndeplinirea obligațiilor sale în temeiul prezentelor condiții nu încalcă nici o dispoziție legală, regulamentară sau statutară care îi este aplicabilă și niciun acord de care acesta este ținut.

Articolul 11

Cooperare și schimb de informații

(1) În îndeplinirea obligațiilor și exercitarea drepturilor lor în temeiul prezentelor condiții, [inserați numele băncii centrale] și participanții cooperează îndeaproape pentru a asigura stabilitatea, buna funcționare și securitatea TARGET2-[inserați referința băncii centrale/țării]. Aceștia își furnizează reciproc orice informații sau documente relevante pentru îndeplinirea obligațiilor lor respective și pentru exercitarea drepturilor lor respective în temeiul prezentelor condiții, fără a aduce atingere obligațiilor de păstrare a secretului bancar.

(2) [Inserați numele băncii centrale] înființează și menține un birou de asistență cu privire la sistem pentru a asista participanții în legătură cu dificultățile apărute în legătură cu operarea sistemului.

(3) În sistemul de informații al TARGET2 (T2IS) sunt disponibile informații actualizate privind starea operațională a SSP. T2IS poate fi folosit pentru obținerea de informații cu privire la orice eveniment care afectează funcționarea normală a TARGET2.

(4) [Inserați numele băncii centrale] poate transmite mesaje către participanți fie prin intermediul ICM, fie prin orice alte mijloace de comunicare.

(5) Participanții sunt responsabili pentru actualizarea la timp a formularelor de colectare a datelor statice existente și pentru transmiterea de noi formulare de colectare a datelor statice către [inserați numele băncii centrale]. Participanții sunt responsabili pentru verificarea acurateței informațiilor aferente lor care sunt introduse în TARGET2-[inserați referința băncii centrale/țării] de către [inserați numele băncii centrale].

(6) Se consideră că [inserați numele băncii centrale] este autorizată să comunice băncilor centrale furnizoare ale SSP orice informații referitoare la participanți de care băncile centrale furnizoare ale SSP ar putea avea nevoie, în calitatea lor de administratori de servicii, în conformitate cu contractul încheiat cu furnizorul de servicii de rețea.

(7) Participanții informează [inserați numele băncii centrale] cu privire la orice schimbare în capacitatea lor juridică și cu privire la schimbările legislative relevante care afectează aspectele cuprinse în opinia juridică privind țara, aferentă acestora.

(8) Participanții informează [inserați numele băncii centrale] cu privire la:

(a) orice noi participanți indirecți, titulari de BIC adresabili sau entități cu acces multiadresant înregistrați (înregistrate) de către aceștia; și

(b) orice modificări aduse entităților enumerate la litera (a).

(9) Participanții vor informa [inserați numele băncii centrale] de îndată, în cazul în care se ivește o situație de neîndeplinire a obligațiilor în privința lor.

TITLUL IV

ADMINISTRAREA CONTURILOR PM ȘI PROCESAREA ORDINELOR DE PLATĂ

Articolul 12

Deschiderea și administrarea conturilor PM

▼M2

(1) Pentru fiecare participant, [inserați numele băncii centrale] deschide și operează cel puțin un cont PM. La cererea unui participant care acționează în calitate de bancă de decontare, [inserați numele băncii centrale] deschide unul sau mai multe subconturi în TARGET2-[inserați referința băncii centrale/țării] în scopul utilizării pentru dedicarea lichidității.

▼B

(2) [Inserați dacă este cazul: În conturile PM nu sunt permise solduri debitoare.]

(3) [Inserați dacă este cazul: La deschiderea și la închiderea unei zile de operare, conturile PM au sold zero. Se consideră că participanții au dat instrucțiuni [inserați numele băncii centrale] să transfere orice sold existent la închiderea unei zilei de operare în contul indicat de participant.]

(4) [Inserați dacă este cazul: La deschiderea următoarei zile de operare, acest sold este retransferat în contul PM al participantului.]

(5) Conturile PM și subconturile acestora nu sunt purtătoare de dobânzi, cu excepția situației în care sunt utilizate pentru menținerea rezervelor minime obligatorii. În această situație, calcularea și plata remunerației pentru menținerea rezervelor minime obligatorii este guvernată de Regulamentul (CE) nr. 2531/98 al Consiliului din 23 noiembrie 1998 privind aplicarea rezervelor minime obligatorii de către Banca Centrală Europeană ( 12 ) și Regulamentul BCE/2003/9 din 12 septembrie 2003 privind aplicarea rezervelor minime obligatorii ( 13 ).

(6) Pe lângă decontarea ordinelor de plată în modulul de plăți, un cont PM poate fi utilizat pentru a deconta ordine de plată către și de la conturile locale, în conformitate cu regulile stabilite de [inserați numele băncii centrale].

(7) Pentru obținerea informațiilor referitoare la propria lichiditate, participanții utilizează ICM. [Inserați numele băncii centrale] emite un extras de cont zilnic acelor participanți care au optat pentru acest serviciu.

Articolul 13

Tipuri de ordine de plată

În sensul TARGET2, sunt considerate ca fiind ordine de plată următoarele:

(a) ordine de transfer credit;

(b) instrucțiuni de debitare directă efectuate în temeiul unei autorizări de debitare directă; și

(c) ordine de transfer de lichiditate.

Articolul 14

Acceptarea și respingerea ordinelor de plată

(1) Ordinele de plată inițiate de participanți sunt considerate acceptate de [inserați numele băncii centrale], dacă:

(a) mesajul de plată respectă regulile stabilite de furnizorul de servicii de rețea;

(b) mesajul de plată respectă regulile și dispozițiile referitoare la format ale TARGET2-[inserați referința băncii centrale/țării], trece cu succes de verificarea dublei inițieri descrise în apendicele I; și

(c) în cazurile în care un plătitor sau un beneficiar a fost suspendat, a fost obținut acordul expres al băncii centrale a participantului suspendat.

(2) [Inserați numele băncii centrale] respinge imediat orice ordin de plată care nu îndeplinește condițiile menționate la alineatul (1). [Inserați numele băncii centrale] informează participantul cu privire la respingerea oricărui ordin de plată, conform precizărilor din apendicele I.

▼M2

(3) SSP determină marca temporală pentru procesarea ordinelor de plată pe baza momentului în care primește și acceptă ordinul de plată.

▼M2

Articolul 15

Reguli privind prioritatea

(1) Participanții ordonatori încadrează fiecare ordin de plată în una dintre următoarele categorii:

(a) ordin de plată normal (clasă de prioritate 2);

(b) ordin de plată urgent (clasă de prioritate 1); sau

(c) ordin de plată foarte urgent (clasă de prioritate 0).

În cazul în care un ordin de plată nu are atribuită o prioritate, acesta este considerat ca fiind un ordin de plată normal.

(2) Ordinele de plată foarte urgente pot fi încadrate ca atare doar de către:

(a) băncile centrale; și

(b) participanți, în cazurile plăților către și de la CLS International Bank și ale transferurilor de lichiditate în legătură cu decontarea sistemului auxiliar care utilizează interfața sistemului auxiliar.

Toate instrucțiunile de plată inițiate de un sistem auxiliar prin intermediul interfeței sistemului auxiliar pentru debitarea sau creditarea conturilor PM ale participanților sunt considerate ordine de plată foarte urgente.

(3) Ordinele de transfer de lichiditate inițiate prin intermediul ICM sunt ordine de plată urgente.

(4) În cazul ordinelor de plată urgente și normale, plătitorul poate modifica prioritatea acestora prin intermediul ICM, modificarea producând efecte imediat. Nu este posibilă modificarea priorității unui ordin de plată foarte urgent.

▼B

Articolul 16

Limite de lichiditate

(1) Un participant poate limita utilizarea lichidității disponibile pentru ordinele de plată în relația cu alți participanți la TARGET2, mai puțin în relație cu oricare dintre băncile centrale, prin stabilirea de limite bilaterale sau multilaterale. Aceste limite pot fi stabilite numai în ceea ce privește ordinele de plată normale.

(2) Limitele pot fi stabilite numai de către un întreg grup AL sau numai în relația cu un astfel de grup. Nu se pot stabili limite în relația cu un singur cont PM al unui membru al unui grup AL sau de către membrii grupului AL în relațiile dintre ei.

(3) Prin stabilirea unei limite bilaterale, un participant dă instrucțiuni [inserați numele băncii centrale] să nu deconteze un ordin de plată acceptat, dacă diferența dintre suma valorilor ordinelor de plată normale inițiate de acesta către contul PM al unui alt participant la TARGET2 și suma tuturor valorilor plăților urgente și normale primite din contul PM al acelui participant la TARGET2 depășește această limită bilaterală.

(4) Un participant poate stabili o limită multilaterală pentru orice relație care nu face obiectul unei limite bilaterale. O limită multilaterală poate fi stabilită numai dacă participantul a stabilit cel puțin o limită bilaterală. Dacă un participant stabilește o limită multilaterală, acesta dă instrucțiuni [inserați numele băncii centrale] să nu deconteze un ordin de plată acceptat, dacă diferența dintre suma valorilor ordinelor de plată inițiate către conturile PM ale tuturor participanților la TARGET2 față de care nu a fost stabilită o limită bilaterală și suma tuturor plăților urgente și normale primite din acele conturi PM depășește această limită multilaterală.

(5) Suma minimă a oricărei limite este de 1 milion EUR. În cazul în care valoarea unei limite bilaterale sau multilaterale este zero, se consideră că nu a fost stabilită nici o limită. Nu este posibilă stabilirea de limite a căror valoare este cuprinsă între zero și 1 milion EUR.

(6) Prin intermediul ICM, limitele pot fi modificate în timp real, producând efecte imediat sau începând cu următoarea zi de operare. Dacă o limită este modificată la zero, aceasta nu mai poate fi modificată din nou în aceeași zi de operare. Stabilirea unei noi limite bilaterale sau multilaterale devine aplicabilă numai începând cu următoarea zi de operare.

Articolul 17

Facilități de rezervare de lichiditate

(1) Participanții pot rezerva lichiditate pentru ordinele de plată foarte urgente sau urgente prin intermediul ICM.

(2) Managerul grupului AL poate rezerva lichiditate doar pentru grupul AL, în integralitatea sa. Nu se rezervă lichiditate pentru conturile individuale din cadrul unui grup AL.

(3) Solicitând rezervarea unui anumit nivel de lichiditate pentru ordinele de plată foarte urgente, participantul dă instrucțiuni [inserați numele băncii centrale] ca ordinele de plată urgente și ordinele de plată normale să fie decontate numai dacă mai există lichiditate disponibilă după ce a fost dedusă suma rezervată pentru ordinele de plată foarte urgente.

(4) Solicitând rezervarea unui anumit nivel de lichiditate pentru ordinele de plată urgente, participantul dă instrucțiuni [inserați numele băncii centrale] ca ordinele de plată normale să fie decontate numai dacă mai există lichiditate disponibilă după ce a fost dedusă suma rezervată pentru ordinele de plată urgente și foarte urgente.

▼M2

(5) După primirea solicitării de rezervare, [inserați numele băncii centrale] verifică dacă nivelul lichidității din contul PM al participantului este suficient pentru efectuarea rezervării. În cazul în care nivelul lichidității nu este suficient, este rezervată doar lichiditatea disponibilă din contul PM. Diferența de lichiditate până la concurența nivelului solicitat este rezervată în cazul în care lichiditatea suplimentară devine disponibilă.

▼B

(6) Nivelul lichidității rezervate poate fi modificat. Prin intermediul ICM, participanții pot formula o solicitare de rezervare a unor noi sume, rezervarea producând efecte imediat sau începând cu următoarea zi de operare.

▼M2

Articolul 17a

Instrucțiuni de plată programată pentru rezervarea de lichiditate și dedicarea lichidității

(1) Participanții pot să stabilească anticipat valoarea standard a lichidității rezervate pentru ordine de plată foarte urgente sau urgente prin intermediul ICM. O astfel de instrucțiune de plată programată sau o modificare a unei astfel de instrucțiuni produce efecte începând cu următoarea zi de operare.

(2) Participanții pot să stabilească anticipat prin intermediul ICM valoarea standard a lichidității păstrate pentru decontarea sistemului auxiliar. O astfel de instrucțiune de plată programată sau o modificare a unei astfel de instrucțiuni produce efecte începând cu următoarea zi de operare. Se consideră că participanții au dat instrucțiuni [inserați numele băncii centrale] pentru dedicarea de lichiditate în numele acestora la cererea sistemului auxiliar relevant.

▼B

Articolul 18

Momente de decontare prestabilite

(1) Participanții ordonatori pot prestabili momentul decontării ordinelor de plată în cadrul unei zile de operare utilizând indicatorii „Earliest Debit Time Indicator” sau „Latest Debit Time Indicator”.

(2) Atunci când este utilizat indicatorul „Earliest Debit Time Indicator”, ordinul de plată acceptat este stocat, fiind introdus în etapa de procesare inițială doar la momentul indicat.

(3) Atunci când este utilizat indicatorul „Latest Debit Time Indicator”, ordinul de plată acceptat este returnat ca nedecontat, dacă acesta nu poate fi decontat până la momentul indicat pentru debitare. Cu 15 minute înainte de momentul indicat pentru debitare, o notificare automată este transmisă participantului ordonator prin intermediul ICM. Participantul ordonator poate, de asemenea, utiliza indicatorul „Latest Debit Time Indicator” doar ca indicator de avertizare. În aceste cazuri, respectivul ordin de plată nu este returnat.

(4) Participanții ordonatori pot modifica indicatorii „Earliest Debit Time Indicator” și „Latest Debit Time Indicator” prin intermediul ICM.

(5) Detalii tehnice suplimentare sunt cuprinse în apendicele I.

Articolul 19

Ordine de plată inițiate în avans

(1) Ordinele de plată pot fi inițiate cu cel mult cinci zile de operare înaintea datei stabilite pentru decontare (ordine de plată stocate).

(2) Ordinele de plată stocate sunt acceptate și introduse în etapa de procesare inițială la data stabilită de către participantul ordonator, la începutul procesării în timpul zilei, așa cum se prevede în apendicele V. Acestea vor fi plasate înaintea ordinelor de plată din aceeași clasă de prioritate.

(3) Articolul 15 alineatul (3), articolul 22 alineatul (2) și articolul 29 alineatul (1) litera (a) se aplică mutatis mutandis ordinelor de plată stocate.

Articolul 20

Decontarea ordinelor de plată în etapa de procesare inițială

(1) Cu excepția situației în care participanții ordonatori au indicat momentul decontării în modalitatea prevăzută la articolul 18, ordinele de plată acceptate sunt decontate imediat sau cel mai târziu până la închiderea zilei de operare în care acestea au fost acceptate, cu condiția să fie disponibile suficiente fonduri în contul PM al plătitorului și ținând cont de orice limite și rezervări de lichiditate prevăzute la articolele 16 și 17.

(2) Fondurile se pot constitui din:

(a) lichiditatea disponibilă în contul PM; sau

(b) plăți de încasat de la alți participanți la TARGET2, care fac obiectul procedurilor de optimizare aplicabile.

(3) Pentru ordinele de plată foarte urgente se aplică principiul „primul intrat, primul ieșit” (first in, first out/FIFO). Aceasta înseamnă că ordinele de plată foarte urgente sunt decontate în ordine cronologică. Ordinele de plată urgente și cele normale nu vor fi decontate atât timp cât în cozile de așteptare se vor afla ordine de plată foarte urgente.

(4) Principiul FIFO se aplică, de asemenea, și ordinelor de plată urgente. Ordinele de plată normale nu vor fi decontate dacă în cozile de așteptare se află ordine de plată urgente sau foarte urgente.

(5) Prin derogare de la prevederile alineatelor (3) și (4), ordinele de plată cu prioritate mai mică (sau cu aceeași prioritate, dar acceptate ulterior) pot fi decontate înaintea ordinelor de plată cu prioritate mai mare (sau a celor cu aceeași prioritate care au fost acceptate anterior), dacă soldul rezultat din compensarea ordinelor de plată cu prioritate mai mică cu plățile ce urmează a fi primite reprezintă o creștere de lichiditate pentru plătitor.

(6) Ordinele de plată normale sunt decontate în conformitate cu principiul „FIFO by-passing”. Aceasta înseamnă că ele pot fi decontate imediat (independent de alte ordine de plată normale acceptate la un moment anterior și aflate în coada de așteptare) și, prin urmare, pot deroga de la principiul FIFO, cu condiția disponibilității fondurilor necesare.

(7) Detalii suplimentare referitoare la decontarea ordinelor de plată în etapa de procesare inițială sunt cuprinse în apendicele I.

▼M2

Articolul 21

Decontarea și returnarea ordinelor de plată aflate în coada de așteptare

(1) Ordinele de plată care nu sunt decontate imediat în etapa de procesare inițială sunt plasate în cozile de așteptare în conformitate cu prioritatea atribuită de către participantul respectiv, așa cum prevede articolul 15.

(2) Pentru a optimiza decontarea ordinelor de plată aflate în coada de așteptare, [inserați numele băncii centrale] poate utiliza procedurile de optimizare prevăzute în apendicele I.

(3) Cu excepția ordinelor de plată foarte urgente, plătitorul poate modifica ordinea ordinelor de plată în coada de așteptare (adică le poate reordona) prin intermediul ICM. Ordinele de plată pot fi mutate, cu efect imediat, fie către începutul, fie către sfârșitul cozii de așteptare respective, în orice moment pe parcursul procesării în timpul zilei, așa cum se menționează în apendicele V.

(4) La cererea unui plătitor, [inserați numele băncii centrale] sau, în cazul unui grup AL, banca centrală a managerului grupului AL poate decide să modifice ordinea unui ordin de plată foarte urgent în coada de așteptare (cu excepția ordinelor de plată foarte urgente în contextul procedurilor de decontare 5 și 6) cu condiția ca această modificare să nu afecteze decontarea fără probleme de către sistemele auxiliare în TARGET2 sau să nu determine în alte cazuri apariția riscului sistemic.

(5) Ordinele de transfer de lichiditate inițiate prin intermediul ICM sunt imediat returnate ca nedecontate în cazul în care nu există suficientă lichiditate. Alte ordine de plată sunt returnate ca nedecontate în cazul în care nu pot fi decontate până la momentele-limită stabilite pentru tipurile de mesaje respective, după cum este prevăzut în apendicele V.

▼B

Articolul 22

Intrarea ordinelor de plată în sistem și irevocabilitatea acestora

(1) În sensul articolului 3 alineatul (1) prima teză din Directiva privind finalitatea decontării și [inserați prevederile dreptului intern care transpun acest articol din Directiva privind finalitatea decontării], ordinele de plată sunt considerate ca fiind introduse în TARGET2-[inserați referința băncii centrale/țării] în momentul în care este debitat contul PM al participantului respectiv.

(2) Ordinele de plată pot fi revocate până la momentul intrării în TARGET2-[inserați referința băncii centrale/țării] în conformitate cu alineatul (1). Ordinele de plată incluse într-un algoritm, prevăzute în apendicele I, nu pot fi revocate în perioada în care algoritmul rulează.

TITLUL V

CUMULARE (POOLING) A LICHIDITĂȚII

Articolul 23

Metode de cumulare (pooling) a lichidității

[Inserați numele băncii centrale] oferă o metodă de informații consolidate privind contul (CAI) și o metodă de agregare a lichidității (AL).

Articolul 24

Metoda informații consolidate privind contul

(1) Metoda CAI poate fi folosită de către:

(a) o instituție de credit și/sau sucursalele acesteia (indiferent dacă aceste entități participă sau nu la același sistem component al TARGET2), cu condiția ca entitățile în cauză să aibă mai multe conturi PM identificate prin coduri BIC diferite; sau

(b) două sau mai multe instituții de credit care aparțin aceluiași grup și/sau sucursalele acestora, fiecare având unul sau mai multe conturi PM identificate prin coduri BIC diferite.

(a) În cadrul metodei CAI, lista conturilor PM ale membrilor grupului și următoarele informații suplimentare consolidate la nivelul grupului CAI sunt furnizate fiecărui membru al grupului CAI și băncii sale centrale respective: (i) liniile de credit pe parcursul zilei (intraday) (dacă este cazul); (ii) soldurile, inclusiv soldurile subconturilor; (iii) mișcările în cont; (iv) plățile decontate; și (v) ordinele de plată din coada de așteptare.

(b) Managerul grupului CAI și banca sa centrală au acces la informații referitoare la fiecare dintre elementele de mai sus în legătură cu oricare dintre conturile PM ale grupului CAI.

(c) Informațiile menționate în prezentul alineat sunt furnizate prin intermediul ICM.

(3) Managerul grupului CAI este abilitat să inițieze, prin intermediul ICM, transferuri de lichiditate între conturile PM, inclusiv subconturile acestora, care fac parte din același grup CAI.

(4) Un grup CAI poate include și conturi PM care sunt incluse într-un grup AL. În acest caz, toate conturile PM ale grupului AL fac parte din grupul CAI.

(5) În cazul în care două sau mai multe conturi PM fac parte dintr-un grup AL și, în același timp, dintr-un grup CAI (cuprinzând alte conturi PM), în raporturile din cadrul grupului AL prevalează regulile aplicabile grupului AL.

(6) Un grup CAI, care include conturile PM ale unui grup AL, poate desemna un manager al grupului CAI, altul decât managerul grupului AL.

▼M2

(7) Procedura de obținere a autorizației de utilizare a metodei AL, stabilită la articolul 25 alineatele (4) și (5), se aplică mutatis mutandis procedurii de obținere a autorizației de utilizare a metodei CAI. Managerul grupului CAI nu adresează băncii centrale manager un acord pentru metoda CAI perfectat.

▼B

Articolul 25

Metoda lichiditate agregată

(1) Metoda AL poate fi utilizată de către:

(a) o instituție de credit și/sau sucursalele acesteia (indiferent dacă aceste entități participă sau nu la același sistem component al TARGET2), cu condiția ca entitățile în cauză să fie stabilite în zona euro și să aibă mai multe conturi PM identificate prin coduri BIC diferite;

(b) sucursalele stabilite în zona euro (indiferent dacă aceste sucursale participă sau nu la același sistem component al TARGET2) ale unei instituții de credit stabilite în afara zonei euro, cu condiția ca aceste sucursale să aibă mai multe conturi PM identificate prin coduri BIC diferite; sau

(c) două sau mai multe instituții de credit dintre cele menționate la litera (a) și/sau sucursalele menționate la litera (b) care aparțin aceluiași grup.

(1) În fiecare dintre cazurile menționate la literele (a)-(c) se adaugă condiția ca entitățile implicate să fi încheiat aranjamente de creditare pe parcursul zilei (intraday) cu băncile centrale naționale participante respective.

(2) În cadrul metodei AL, lichiditatea disponibilă în toate conturile PM ale membrilor grupului AL este agregată în scopul verificării dacă există suficiente fonduri pentru un ordin de plată. Cu toate acestea, relația bilaterală dintre membrul grupului AL și banca sa centrală națională AL în privința contului PM este în continuare guvernată de aranjamentele sistemului component al TARGET2 aferent, sub rezerva modificărilor prevăzute în acordul AL. Creditul pe parcursul zilei (intraday credit) acordat oricărui membru al grupului AL în contul său PM poate fi rambursat din lichiditatea disponibilă în celelalte conturi PM ale unui astfel de membru al grupului AL sau în conturile PM ale altor membri ai grupului AL, deschise la aceeași bancă centrală națională AL sau la oricare altă bancă centrală națională AL.

(3) În scopul utilizării metodei AL, unul sau mai mulți participanți la TARGET2 care îndeplinesc criteriile prevăzute la alineatul (1) trebuie să încheie un acord AL cu [inserați numele băncii centrale] și, dacă este cazul, cu o altă(e) bancă (bănci) centrală(e) a(le) sistemelor componente ale TARGET2 la care alți membri ai grupului AL participă. Un participant la TARGET2 poate încheia numai un singur acord AL în legătură cu un cont PM determinat. Acordul AL trebuie să fie conform cu modelul aplicabil din apendicele VII.

(4) Fiecare grup AL desemnează un manager al grupului AL. În cazul în care grupul AL este constituit dintr-un singur participant, acest participant este managerul grupului AL. Managerul grupului AL adresează băncii centrale naționale manager o solicitare scrisă de utilizare a metodei AL (cuprinzând formularele pentru colectarea datelor statice furnizate de [inserați numele băncii centrale]), împreună cu acordul AL perfectat pe baza modelului furnizat de banca centrală națională manager. Ceilalți membri ai grupului AL adresează solicitările lor scrise (cuprinzând formularele pentru colectarea datelor statice furnizate de [inserați numele băncii centrale]) către băncile lor centrale naționale AL respective. Banca centrală națională manager poate solicita orice informații sau documente suplimentare pe care le consideră pertinente pentru a lua o decizie cu privire la solicitare. În plus, banca centrală națională manager, în acord cu celelalte bănci centrale naționale AL, poate solicita inserarea în acordul AL a oricăror prevederi suplimentare pe care le consideră pertinente pentru a asigura aducerea la îndeplinire în mod corespunzător și la timp a tuturor obligațiilor prezente și/sau viitoare ale tuturor membrilor grupului AL față de orice bancă centrală națională AL.

(5) Banca centrală națională manager verifică dacă solicitanții îndeplinesc condițiile pentru constituirea unui grup AL, precum și dacă acordul AL a fost perfectat în mod corespunzător. În acest scop, banca centrală națională manager poate contacta celelalte bănci centrale naționale AL. Decizia băncii centrale naționale manager este adresată în scris managerului grupului AL, în termen de o lună de la primirea solicitării menționate la alineatul (4) de către banca centrală națională manager, sau, în cazul în care banca centrală națională manager solicită informații suplimentare, în termen de o lună de la primirea acestor informații de către banca centrală națională manager. Orice decizie de respingere trebuie să cuprindă motivele respingerii.

(6) Membrii grupului AL au în mod automat acces la metoda CAI.

(7) Accesul la furnizarea de informații și la toate măsurile interactive de control în cadrul unui grup AL se realizează prin intermediul ICM.

[Inserați dacă este cazul:

Articolul 25a

Garanție reală mobiliară/executare

(1) Creanțele prezente și viitoare ale [inserați numele băncii centrale] născute din raportul juridic dintre un membru al unui grup AL și [inserați numele băncii centrale], care sunt garantate cu [inserați termenul aplicabil: garanție reală mobiliară/garanție reală mobiliară fluctuantă (floating charge)], conform articolului 36 alineatele (1) și (2) din prezentele condiții, includ creanțele [inserați numele băncii centrale] asupra membrului grupului AL în cauză născute din acordul AL la care membrul grupului AL în cauză și [inserați numele băncii centrale] sunt părți.

(2) [Inserați dacă legea jurisdicției competente o impune: Fără a aduce atingere acordului AL, o astfel de garanție reală mobiliară nu împiedică participantul să utilizeze fondurile din contul (conturile) său (sale) PM pe parcursul zilei de operare.]

(3) [Inserați dacă legea jurisdicției competente o impune: Clauză specială de afectare: Membrul grupului AL afectează fondurile din contul său PM îndeplinirii tuturor obligațiilor sale născute din [inserați o referință la aranjamentele de punere în aplicare a condițiilor armonizate].]

[Inserați dacă este cazul și dacă legea jurisdicției competente o impune:

Articolul 25b

Executarea garanției reale mobiliare

La apariția unei cauze care determină executarea, [inserați numele băncii centrale] are un drept necondiționat de a valorifica garanția reală mobiliară, fără nici o notificare prealabilă. [Inserați dacă se consideră oportun în temeiul legii jurisdicției competente: în conformitate cu [inserați prevederile aplicabile din dreptul intern, care guvernează executarea garanției reale mobiliare].]

[Inserați dacă este cazul și dacă legea jurisdicției competente o impune:

Articolul 25c

Executarea activelor pentru garantare

La apariția unei cauze care determină executarea, [inserați numele băncii centrale] are dreptul să valorifice activele pentru garantare în conformitate cu articolul 36.]

Articolul 26

Compensarea bilaterală (set-off) a creanțelor în conformitate cu articolul 36 alineatele (4) și (5)

La apariția unei cauze care determină executarea, orice creanță a [inserați numele băncii centrale] asupra unui astfel de membru al grupului AL devine de drept și imediat exigibilă și se supune prevederilor articolului 36 alineatele (4) și (5) din prezentele condiții.

TITLUL VI

CERINȚE PRIVIND SECURITATEA ȘI ASPECTE PRIVIND SITUAȚIILE DE URGENȚĂ

Articolul 27

Proceduri de asigurare a continuității activității și pentru situații de urgență

În cazul unui eveniment extern anormal sau al oricărui alt eveniment care afectează funcționarea SSP, se aplică procedurile de asigurare a continuității activității și pentru situații de urgență prevăzute în apendicele IV.

Articolul 28

Cerințe privind securitatea

(1) Participanții pun în aplicare măsuri adecvate de securitate pentru a-și proteja sistemele proprii împotriva accesului și utilizării neautorizate. Participanții sunt singurii responsabili pentru protecția adecvată a confidențialității, integrității și disponibilității sistemelor proprii.

(2) Participanții aduc la cunoștința [inserați numele băncii centrale] orice incidente legate de securitate produse la nivelul infrastructurii tehnice proprii și, atunci când este cazul, orice incidente legate de securitate care se produc la nivelul infrastructurii tehnice a terților furnizori. [Inserați numele băncii centrale] poate solicita informații suplimentare despre incident și, dacă este necesar, poate solicita participantului să ia măsurile adecvate pentru a preveni reapariția unui asemenea eveniment.

(3) [Inserați numele băncii centrale] poate impune cerințe suplimentare privind securitatea tuturor participanților și/sau a participanților considerați critici de către [inserați numele băncii centrale].

TITLUL VII

MODULUL INFORMAȚII ȘI CONTROL

Articolul 29

Utilizarea ICM

(1) ICM:

(a) permite participanților să acceseze informațiile referitoare la conturile proprii și să-și administreze lichiditatea;

(b) poate fi utilizat pentru a iniția ordine de transfer de lichiditate; și

(c) permite participanților să inițieze plăți forfetare de substituire (backup) și plăți de substituire (backup) în situații de urgență, în cazul unei întreruperi în funcționarea infrastructurii de plăți a participantului.

(2) Apendicele I cuprinde detalii tehnice suplimentare referitoare la ICM.

TITLUL VIII

COMPENSAȚIA, REGIMUL RĂSPUNDERII ȘI PROBA

Articolul 30

Schema de compensație

În cazul în care un ordin de plată nu poate fi decontat în aceeași zi de operare în care a fost acceptat din cauza unei disfuncționalități tehnice a TARGET2, [inserați numele băncii centrale] va oferi o compensație participanților direcți implicați, în conformitate cu procedura specială prevăzută în apendicele II.

Articolul 31

Regimul răspunderii

(1) În îndeplinirea obligațiilor în conformitate cu prezentele condiții, [inserați numele băncii centrale] și participanții vor fi ținuți de obligația generală reciprocă de diligență rezonabilă.

(2) [Inserați numele băncii centrale] răspunde față de participanții săi în caz de fraudă (incluzând, dar fără a se limita la dol) sau culpă gravă pentru orice prejudiciu rezultat din funcționarea TARGET2-[inserați referința băncii centrale/țării]. În cazul culpei simple, răspunderea [inserați numele băncii centrale] se limitează la prejudiciul direct al participantului, și anume la valoarea tranzacției în cauză și/sau la pierderea dobânzii aferente, excluzând orice prejudiciu indirect.

(3) [Inserați numele băncii centrale] nu răspunde pentru nici un prejudiciu rezultat dintr-o disfuncționalitate sau întrerupere în funcționare a infrastructurii tehnice (inclusiv, dar fără a se limita la infrastructura informatică, programele, datele, aplicațiile sau rețelele [inserați numele băncii centrale]), dacă o astfel de disfuncționalitate sau întrerupere în funcționare apare în ciuda faptului că [inserați numele băncii centrale] a adoptat acele măsuri considerate în mod rezonabil necesare pentru a proteja infrastructura în cauză împotriva disfuncționalității sau întreruperii în funcționare, precum și pentru a înlătura consecințele unei astfel de disfuncționalități sau întreruperi în funcționare (aceasta din urmă include, dar nu se limitează la, inițierea și finalizarea procedurilor de asigurare a continuității activității și pentru situații de urgență menționate în apendicele IV).

(4) [Inserați numele băncii centrale] nu este răspunzătoare:

(a) în măsura în care prejudiciul este cauzat de participant; sau

(b) dacă prejudiciul rezultă din evenimente externe care se află în afara controlului rezonabil (forță majoră) al [inserați numele băncii centrale].

(5) Fără a aduce atingere [inserați prevederile dreptului intern ce transpun Directiva 97/5/CE a Parlamentului European și a Consiliului din 27 ianuarie 1997 privind transferurile de fonduri transfrontaliere ( 14 )], alineatele (1)-(4) se aplică în măsura în care este posibilă excluderea răspunderii [inserați numele băncii centrale].

(6) [Inserați numele băncii centrale] și participanții vor lua toate măsurile rezonabile și realizabile în scopul diminuării oricăror daune sau prejudicii la care se referă prezentul articol.

(7) În îndeplinirea unora sau a tuturor obligațiilor sale conform prezentelor condiții, [inserați numele băncii centrale] poate mandata terți să acționeze în numele său, în special furnizori de rețele de telecomunicații sau de alte rețele sau alte entități, dacă acest lucru este necesar pentru îndeplinirea de către [inserați numele băncii centrale] a obligațiilor sale sau dacă aceasta este o practică normală a pieței. Obligația [inserați numele băncii centrale] se limitează la selectarea și împuternicirea în mod legal a oricăror astfel de terți, iar răspunderea [inserați numele băncii centrale] este limitată în mod corespunzător. În sensul prezentului alineat, băncile centrale furnizoare ale SSP nu sunt considerate terți.

Articolul 32

Proba

(1) Cu excepția prevederilor contrare din prezentele condiții, toate mesajele de plată și legate de procesarea plății în legătură cu TARGET2, precum confirmările de debitare sau de creditare sau extrasele de cont, dintre [inserați numele băncii centrale] și participanți, se transmit prin intermediul furnizorului de servicii de rețea.

(2) Registrele pe suport electronic sau pe suport de hârtie ale mesajelor păstrate de [inserați numele băncii centrale] sau de furnizorul de servicii de rețea sunt acceptate ca mijloace de probă a plăților procesate prin intermediul [inserați numele băncii centrale]. Versiunea salvată sau tipărită a mesajului original al furnizorului de servicii de rețea este acceptată ca mijloc de probă, indiferent de forma mesajului original.

(3) În cazul în care conexiunea unui participant la furnizorul de servicii de rețea nu mai funcționează, participantul va utiliza mijloacele alternative de transmitere a mesajelor, prevăzute în apendicele IV. În astfel de situații, versiunea salvată sau tipărită a mesajului prezentată de [inserați numele băncii centrale] va avea aceeași valoare probatorie ca și mesajul original, indiferent de forma acestuia.

▼M3

(4) [Inserați numele băncii centrale] păst